
ব্র্যাক বিশ্ববিদ্যালয়ের গবেষণা
ঢাকা শহরের ২৫ শতাংশ বর্জ্য সংগ্রহ করা হয় না
নিজস্ব প্রতিবেদক | ২০১৫-১১-৩০ ইং


ঢাকা শহরের দুই সিটি করপোরেশনে কঠিন বর্জ্যের পরিমাণ গত ১০ বছরে দ্বিগুণ হয়েছে। বর্জ্য সংগ্রহের সক্ষমতাও বৃদ্ধি পেয়েছে দুই সিটি করপোরেশনের। রাজধানীতে প্রতিদিন উৎপাদিত বর্জ্যের প্রায় ৭৫ শতাংশ সংগ্রহ করা সম্ভব হয়। বাকি বর্জ্য নদী, ভাগাড়সহ বিভিন্ন স্থানে ছড়িয়ে পড়ে। ব্র্যাক বিশ্ববিদ্যালয়ের ইনস্টিটিউট অব গভর্ন্যান্স অ্যান্ড ডেভেলপমেন্টের (বিআইজিডি) এক গবেষণা প্রতিবেদনে এ তথ্য উঠে এসেছে।
গতকাল রাজধানীর স্পেকট্রা কনভেনশন সেন্টারে ‘সলিড ওয়েস্ট ম্যানেজমেন্ট ইন ঢাকা সিটি: টুওয়ার্ডস ডিসেন্ট্রালাইজড গর্ভন্যান্স’ শীর্ষক এ প্রতিবেদন প্রকাশ করা হয়। বিআইজিডির নির্বাহী পরিচালক সুলতান হাফিজ রহমানের সভাপতিত্বে অনুষ্ঠানে পাওয়ার অ্যান্ড পার্টিসিপেশন রিসার্চ সেন্টারের (পিপিআরসি) নির্বাহী চেয়ারম্যান হোসেন জিল্লুর রহমান প্রধান অতিথি হিসেবে উপস্থিত ছিলেন। এতে মূল প্রতিবেদন
উপস্থাপন করেন গবেষক দলের প্রধান বিআইজিডির গবেষণা সহযোগী এসএম জুবায়ের বিন আরাফাত।
এসএম জুবায়ের বিন আরাফাত বলেন, ২০০৫ সালে জাইকার অধীনে এ বিষয়ক মাত্র একটি গবেষণা রয়েছে। তাতে বলা হয়েছিল, ঢাকা শহরে প্রতিদিন ৩ হাজার ২০০ টন বর্জ্য উৎপাদিত হয়। এর মধ্যে ১ হাজার ৯৫০ টন বাসাবাড়িতে, ১ হাজার ৫০ টন বিভিন্ন বাণিজ্যক প্রতিষ্ঠানে এবং ২০০ টন উৎপাদিত হয় রাস্তায়।
বিআইজিডির গবেষণায় উঠে এসেছে, বর্তমানে কঠিন বর্জ্য উৎপাদনের পরিমাণ বেড়ে দাঁড়িয়েছে প্রায় ৬ হাজার ১১০ টন। এর মধ্যে ৩ হাজার ৭০ টন বাসাবাড়িতে, ১ হাজার ৯৮৩ টন বাণিজ্যক প্রতিষ্ঠানে এবং ১ হাজার ৫৫ টন রাস্তায় উৎপাদিত হয়। এসব বর্জ্যের প্রায় ৭৫ শতাংশই সিটি করপোরেশন সংগ্রহ করে। তবে তদারকি ও সমন্বয়ের অভাবে সংগৃহীত বর্জ্যের সঠিক ব্যবস্থাপনা করা সম্ভব হয় না।
প্রতিবেদনে বলা হয়, ঢাকা শহরে বর্জ্য সংগ্রহের ক্ষেত্রে ওয়ার্ডভেদে বৈষম্য রয়েছে। কর আহরণের মাত্রা অনুযায়ী বর্জ্য সংগৃহীত হয় বলে প্রতিবেদনে বলা হয়েছে।
ঢাকার দুই সিটি করপোরেশনের ৯৩টি ওয়ার্ডের ৬০০টি বাসাবাড়িতে জরিপ চালিয়ে প্রতিবেদনটি তৈরি করা হয়। দুই সিটি করপোরেশনে উৎপাদিত কঠিন বর্জ্য ব্যবস্থাপনায় বিদ্যমান প্রতিবন্ধকতা তুলে ধরা এর মূল উদ্দেশ্য।
 

